Sewe polisiebeamptes vas oor bedrog in GautengArgieffoto Sewe beamptes van die Suid-Afrikaanse Polisiediens (SAPD) is Dinsdag in Ekurhuleni in hegtenis geneem op aanklag van bedrog en korrupsie. Die sewe beamptes, vyf van Rabierif-polisiestasie en twee van Benoni-polisiestasie, is in die oggend by hul onderskeie werksplekke deur die Direktoraat vir Prioriteitsmisdaadondersoeke (die Valke) in hegtenis geneem. Die persone het na bewering vervalste reiseise ingedien ter waarde van R50 000 tussen Maart 2014 en Maart 2015. Sizakele Nkosi-Malobane, LUR vir gemeenskapsveiligheid, het Dinsdag die inhegtenisnemings verwelkom en gesê dit stuur ŉ sterk boodskap aan ander beamptes dat die provinsie nie korrupsie verdra nie. “Ek loof die SAPD dat hulle dié individue in hegtenis geneem het en dat hulle in hul spoor gestop is om die staatskas te beroof.” Brig. Hangwani Mulaudzi, woordvoerder van die Valke, was nie dadelik beskikbaar vir kommentaar nie, maar die polisie is ook op die spoor van ŉ agtste verdagte wat nie tydens die inhegtenisnemings by die werk was nie. Nkosi-Malobane het gesê hulle verwag die agtste verdagte sal homself binnekort aan die polisie oorgee. Die sewe beamptes sal na verwagting Woensdag of Donderdag in die hof verskyn.